Shiga
KIA shawnglam post langai hting nut kau ra
- Post 26 July 2012
- Last Updated on 27 July 2012
- By KNG
- Hits: 713
Jinghpaw mungdaw Manmaw hte Loije lam lapran Sinlum makau, Loi Ying kaw nga ai, KIA shawnglam post hpe Myen asuya hpyendap Hk.M.Y 415 kawn laknak kaba hte maja gap bun wa ai majaw, hting nut kau sai lam chye lu ai.
KIA Dapba 3 npu Dapdung 15 a ndai Loi Ying post hpe July 25, bat Masum Ya shani hkying 12 daram hta Myen dap a maja htim gasat wa ai majaw, hting nut kau ai re lam, Laiza daju KIA hpyendu ni tsun ai.
Shawng shana hta mung dai shara ni hta matut manoi majan byin wa sai lam chye lu ai.
“Yawng gaw, ahkyak ai hpyendap ni hkrai re. Dai ahkyak ai hpyendap ni hta dap kasha ni anhte tawn da ai, raitim dai hkan gaw, hpyenla 4, 5 sha nga ai majaw, shanhte Myen dap ni akajawng sha shang gasat jang gaw, anhte maga na jahkring gan hting nut kau ya ra ai masa re,” nga shawnglam shara kaw na KIA du langai tsun ai.
KIO dap daju Laiza makau kaw na hting nut kau ra ai Bum Sawn Bum dap hpe mung ya ten du hkra bai n lu gasat la shi ai lam chye lu ai.
Sam mung dingdung daw, Namtu makau shamu shamawt nga ai, Myen dap Hk.L.Y 130 hte KIA dapdung 34 ni a lapran mung shawng shani hta hkying hkum 3 jan gasat hkat wa sai lam chye lu ai.
Ndai gasat hkat ai lam hta, Myen hpyenla 5 si ai hte KIA maga na si, hkala hkrum ai lam n nga ai hpe, KIA Dapba 4 salang langai tsun wa ai raitim, Myen asuya maga na gaw hpa tsun shateng ai lam n nga ai re.
Ndai zawn gasat hkat wa ai ten hta, Myen asuya hpyendap kawn, July 23 ya shani hta, KIA Dapdung 36 ginra Munggu-Namsu mare na mare masha 4 hpe dum nta kaw na rim woi mat wa ai lam, chye lu ai.
Rim woi mat wa ai, mare masha 4 hta na 2 gaw, num re lam chye lu ai.
Myen asuya pawnghpawm hpyen hpung ni gaw, dai num lahkawng hpe bai dat ya sai raitim, ngam ai la lahkawng hpe gaw, myi pat kau ya na, zingri ai lam, amyu myu galaw taw nga ai hte dai mare hta, htinggaw 20 jan sha nga ai lam chye lu ai.
Myen asuya hpyendap gaw, majan byin taw ai shara ni hte asuya up hkang ai shara hkan na buga masha ni hpe, KIA hte matut ai ngu n tsen nna, rim jep zingri ai lam ni matut manoi galaw nga ai majaw, buga masha ni gaw, asuya uphkang ai shara kaw nga na pyi hkrit tsang nga ai lam, buga masha ni tsun wa ai re.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn